[{"text_idx": "#000001", "text": "Mae cariad at goed yn reddfol i ddynolryw. Rydym yn edmygu eu godidowgrwydd, yn ymhyfrydu yn y blodau a\u2019r rhedyn wrth eu bonion, yn mwynhau anadlu eu peraroglau. Gallwn ddarganfod tawelwch yng ngolau amryliw tyner y goedwig, a synhwyro\u2019r cysylltiadau di-rif rhyngom ni a\u0302 bywyd y goedwig."}, {"text_idx": "#000004", "text": "Gweler isod am daith drwy\u2019r goedwig, neu ewch i wefan Silent Why lle bu ein rheolwr Julia Everitt yn siarad a\u0302 Claire Sandys am y Goedwig Dragwyddol a chladdedigaethau coetir:"}, {"text_idx": "#000005", "text": "Gallwn elwa gorff ac enaid o fod ymysg coed, yn anadlu\u2019r gwyrddni. Mae gan bobl Japan air am hyn: shinrin-yoku \u2013 ymdrochi yn y coed. Mae tystiolaeth wyddonol sy\u2019n profi y gall fod yn llesol i\u2019r enaid ac i\u2019r corff. Gall dim ond edrych ar goed helpu pobl i gael gwellhad o afiechydon. Ein dymuniad yw annog pobl i dreulio mwy o amser yn mwynhau profiadau fel hyn."}, {"text_idx": "#000006", "text": "Wedi\u2019r cyfan, mae coed wedi rhoi bwyd a lloches i ni ac amryw o rywogaethau eraill ers cyn cof. Maent wedi bod ar y ddaear llawer hwy na dynoliaeth."}, {"text_idx": "#000007", "text": "Mae gan bob cornel o Goedwig Noddfa Boduan ei chymeriad unigryw ei hunan."}, {"text_idx": "#000008", "text": "Wrth i chi ddilyn y llwybrau o\u2019r maes parcio, byddwch yn symud rhwng goleuni a chysgod, o goed bedw arian ifainc, gwern, cyll a chriafol i fannau a\u0302\u2019u llond o goed pi\u0302n. Coed sbriws yw\u2019r brif rywogaeth yma, ond mae ambell dderwen i\u2019w gweld hefyd."}, {"text_idx": "#000009", "text": "Yn yr haf, mae bwa... plethedig canopi\u2019r coed yn plethu ynghau uwch ein pennau, gan adael i frithwaith o olau tyner gyrraedd y llwybr dan draed."}, {"text_idx": "#000010", "text": "Yn y rhan hon, coed bedw arian yw\u2019r mwyafrif. Rhain yw\u2019r arloeswyr ymhlith coed, yn ail-feddiannu tir lle cafodd coed blaenorol eu torri i lawr."}, {"text_idx": "#000011", "text": "Ar lawr y goedwig, mae\u2019r gweddillion a gafodd eu diosg gan y coed: dail cwymp y tymor blaenorol, canghennau wedi\u2019u malurio gan y gwynt, oll yn cynnig lloches i greaduriaid bychain o bob math."}, {"text_idx": "#000012", "text": "Edrychwch i fyny: teimlwch eich ysbryd yn codi. Bedw arian eiddil, pob un yn ymwthio tua\u2019r goleuni."}, {"text_idx": "#000014", "text": "Gyda lwc, fe glywch fewian y boncath sy\u2019n troelli fry uwchben."}, {"text_idx": "#000015", "text": "Ar ffin orllewinol y goedwig, mae\u2019r tir yn gwyro lawr tua\u2019r afonig sy\u2019n disgyn o sylfaen hen losgfynydd ar arfordir gogleddol Lly\u0302n."}, {"text_idx": "#000016", "text": "Oedwch yma, gadewch i\u2019ch meddwl dawelu gan wrando tincial melodaidd y dw\u0302r a lleisiau\u2019r w\u0302yn yn galw am eu mamau yr ochr draw i\u2019r afonig."}, {"text_idx": "#000017", "text": "Dyma ran hynaf y goedwig, ac yma mae\u2019r amrywiaeth fwyaf o goed a blodau."}, {"text_idx": "#000018", "text": "Ffawydd, deri, castanwydd ac ynn sy\u2019n tyfu yma, gydag ambell i ddraenen wen, celynnen a bedwen arian yn eu mysg."}, {"text_idx": "#000019", "text": "Dyma\u2019r Amanita muscaria, neu amanita\u2019r gwybed, un o\u2019r rhywogaethau ffwng mwyaf lliwgar. Mae\u2019n addurno llawr y goedwig, yn arbennig lle tyf bedw arian. Mae nifer o fathau eraill o\u2019r ffwng amanita i\u2019w cael yn y goedwig, a phob un yn brydferth. Ond maent hefyd yn wenwynllyd. Fe\u2019i defnyddiwyd i ladd pryfaid, gan roi\u2019r enw amanita\u2019r gwybed iddo, a\u2019i enw Saesneg: fly agaric yn ogystal."}, {"text_idx": "#000020", "text": "Prin yw\u2019r ffwng bwytadwy\u2019r ydym wedi dod o hyd iddo yma \u2013 heblaw am y codenni mwg bychain sy\u2019n ymddangos ar y llwybrau ganol haf ond rydyn ni\u2019n dal i fforio!"}, {"text_idx": "#000021", "text": "Coedwig hynafol yw Noddfa Boduan, sy\u2019n brydferth o hyd, er gwaethaf yr holl goed a dorrwyd gan ei chyn-warchodwyr. Un arwydd sy\u2019n profi ei bod yn goedwig hynafol yw\u2019r holl glychau\u2019r gog a geir yma bob gwanwyn, ac mae hyn yn bosibl am nad yw\u2019r pridd wedi cael ei darfu arno\u2019n ormodol."}, {"text_idx": "#000022", "text": "Tynnwyd y llun hwn yn agos i\u2019r afonig, lle mae\u2019r tir yn gwyro\u2019n serth; yn rhy serth i beiriannau ..."}, {"text_idx": "#000023", "text": "Yn uwch i fyny, ym mhrif ran y goedwig, mae clychau\u2019r gog yn dychwelyd wedi i\u2019r coed pi\u0302n gael eu torri, gan adael llawer mwy o oleuni i\u2019r llawr yn y gwanwyn cynnar."}, {"text_idx": "#000024", "text": "Mae bysedd y cw\u0302n yn lliwio\u2019r goedwig yn yr haf ac yn ysbrydoli barddoniaeth."}, {"text_idx": "#000025", "text": "O oleuni y daw bywyd, wrth inni dorri llwybrau drwy\u2019r goedwig dywyll."}, {"text_idx": "#000027", "text": "Mae rhedyn ysblennydd yn y goedwig hon, sy\u2019n tyfu i daldra o bum troedfedd, gan nad oes angen llawer o olau arnynt."}, {"text_idx": "#000028", "text": "Mae amrywiaeth da o redyn yng Nghoedwig Noddfa Boduan: Marchredynen Wryw yw hon, a ddefnyddiwyd gan ffermwyr i ladd llyngyr yn eu da byw ers talwm."}, {"text_idx": "#000029", "text": "Blodau menyn, drain a mieri, pig yr aran... tyf blodau gwyllt yn doreithiog ger mynedfa\u2019r goedwig. Mae persawr hyfryd gwyddfid yn llenwi\u2019r awyr ar nosweithiau braf o haf."}, {"text_idx": "#000030", "text": "Mae gwyddfid yn tyfu ym mhob rhan o\u2019r goedwig, heblaw lle mae trwch o goed sbriws a blannwyd yn agos i\u2019w gilydd yn atal golau dydd. Yn ystod y blynyddoedd nesaf, ein bwriad yw tynnu llawer o\u2019r coed hyn, i roi cyfle i fwy o flodau flodeuo lle mae gloy\u0308nnod byw yn dawnsio rhwng coed pe\u0302r."}, {"text_idx": "#000031", "text": "Dyma fedd William Melville, a gladdwyd ym Mehefin 2005. Roedd yn ddiwrnod arbennig iawn: trist, ac eto\u2019n ysbrydol."}, {"text_idx": "#000032", "text": "Gweler oriel lluniau: yr angladd cyntaf yng nghoedwig Gwarchodfa Boduan."}, {"text_idx": "#000033", "text": "Roedd hi\u2019n aeaf y tro cyntaf inni gerdded o amgylch y goedwig, a\u2019r llecyn hwn yn foel."}, {"text_idx": "#000036", "text": "Gall fod yn anodd gadael y llecyn hyfryd hwn."}, {"text_idx": "#000039", "text": "Lleolir ein coedlan ym Moduan, ger Pwllheli, ar y B4354 o gwmpas cyfeirnod map SH 331392."}]